text: অর্থনৈতিক স্বাধীনতা আছে কর্মজীবী নারীদের
  ০৭ মার্চ ২০১৬, ১৯:২৮আপডেট : ০৮ মার্চ ২০১৬, ১৩:২৯
  অধিকাংশ কর্মজীবী নারীরা নিজেদের আয় করা অর্থ নিজের সিদ্ধান্তেই ব্যয় করতে পারেন। তবে পরিবারের অর্থ নিজেদের কাজে ব্যয় করতে তেমন স্বাধীনতা নেই গৃহিনীদের।
  'পরিবারে নারীর ক্ষমতায়ন' বিষয়ক বাংলা ট্রিবিউনের পরিচালিত একটি জরিপে এমন ফলাফল দেখা গেছে। জরিপে অংশগ্রহণকারী ৪ হাজার ৮০০ জন নারীর মধ্যে ১৬০০ জন কর্মজীবী নারী ও ১৬০০ জন গৃহিণীদের মতামতে এমন চিত্র দেখা গেছে।
  'আপনি নিজ সিদ্ধান্তে নিজের অর্থ-ব্যয় করতে পারেন কি?' এমন প্রশ্নে ১৬০০ জন কর্মজীবী নারীদের মধ্যে ৭৯.০৬ শতাংশ নারী হ্যাঁ বলেছেন। 'না' বলেছেন ৮.৩১ শতাংশ নারী। কখনও-কখনও নিজের উপার্জিত অর্থ ব্যয়ের স্বাধীনতায় হস্তক্ষেপ হয় বলে জানিয়েছেন ১২.১৯ শতাংশ নারী।
  অপরদিকে 'আপনি নিজ সিদ্ধান্তে পরিবারের অর্থ নিজের জন্য ব্যয় করতে পারেন কি?' এমন প্রশ্নের জবাবে ১৬০০ জন গৃহিণীদের মধ্যে ৫৭.১৯ শতাংশ জানিয়েছেন- পরিবারের অর্থ নিজের জন্য ব্যয় করার স্বাধীনতা তাদের নেই। পূর্ণ স্বাধীনতা আছে বলে জানিয়েছেন ৪১.৫০ শতাংশ গৃহিণী।
  তবে পারিবারের অর্থনৈতিক সিদ্ধান্তে নিজেদের অংশগ্রহণ বিষয়ক এক প্রশ্নের জবাবে জরিপে অংশগ্রহণকারী মোট ৪ হাজার ৮০০ জনের ৫২.৭৯ শতাংশ নারী তাদের অংশগ্রহণ আছে বলে মত দিয়েছেন। কোনও প্রকারের অংশগ্রহণ নেই বলে জানিয়েছেন ২৩.২৯ শতাংশ। কখনও কখনও অংশগ্রহণ জানিয়েছেন ২১.১৩ শতাংশ।
  উল্লেখ্য, ২২ ফেব্রুয়ারি-২৯ ফেব্রুয়ারি পর্যন্ত দেশের ৮ বিভাগে নারীর ক্ষমতায়ন বিষয়ক একটি জরিপ পরিচালনা করে বাংলা ট্রিবিউন। সারাদেশের মোট ৪ হাজার ৮০০ নারীর ওপর এই জরিপে প্রতিটি বিভাগ হতে ৬০০ জন (৩০০ জন শহুরে ও ৩০০ জন গ্রামে বসবাসকারী) করে নারীর মতামত নেওয়া হয়।